Монца

Монца () е град и община в Северна Италия, област (регион) Ломбардия център на провинция Монца и Брианца. Тук се намира и пистата за Формула 1 Аутодромо Национале ди Монца. Население 121 606 жители (от преброяването към 31 август 2009).

География 
Градът се пресича от река Ламбро. Надморска височина 162 м.

От 11 юни 2004 г. официално е главен административен център на провинция Монца е Брианца.

Климат 
През 2000 г. средната годишна температура е 11,6 °C, през зимата средната температура е 4 °C, а през лятото – 18,9 °C.

История и забележителности 

Свидетелства за нейното съществуване има още от келтски времена. Историческа важност добива по времето на Лонгобардите. Основна забележителност на града е катедралата – готическа църква, изградена през 14 век на мястото от предишния баптистерий.

Фасадата на църквата, направена от зелен и бял мрамор е разширена и завършена от Matteo da Campione (1396). На лявата страна на базиликата е камбанарията, висока 80 метра, издигната през 1606 от архитекта Ерколе Турати. Вътрешността на катедралата е трансформирана в чист бароков стил през 17 и 18 век. Сградата има розов стъклен прозорец, направен от братя Бертини през 1890 г.

Параклиса на кралица Теодолинда е украсен с афрески на Жаватари – творец, принадлежащ към художниците от т.нар. флорален готически стил (1444).

В същия параклис се съхранява и Желязната корона – Corona Ferrea. Древна легенда разказва, че в нея е вмъкнат един от шиповете от кръста на Христос, открит от св. Елена и дадена на нейния син, император Константин. От векове Желязната корона е използвана при коронясване на крале и знаменити хора в Италия, като Ото I (Otto I), Беренгарио I (Berengario I), Конрад II (Conrad II), Конрад III (Conrad III), Хенри IV (Henry IV), Чарлс IV (Charles IV), Чарлс V (Charles V), Наполеон (Napoleon) и Фердинанд от Хабсбург (Ferdinand of Hapsburg). На 26 май 1805, в църквата Duomo в Милано, Наполеон Бонапарт е коронясан като крал на Италия и на главата му е положена Желязната корона.

В музея на катедралата е и т.нар. Съкровище, което представлява колекция от варварски антики, които датират от периода, между 4 и 9 век.

От 14 век датира и църквата „Santa Maria in Strada“. Нейната фасада в готически стил е направена от червена печена глина. Отпред е сложена готическа статуя на Дева Мария и малкия Христос.

Кралската вила (Villa Reale) e неокласическо здание, поръчана от ерцхерцога на Австрия – Фердинанд. Вилата е изградена между 1776 и 1780 г. по проект на архитекта Ф. Пиермарини, който проектира и миланската Ла Скала. Вилата е използвана като лятна кралска резиденция. Около нея има поляни и малко езеро с лебеди и диви патици.

Оранжерията е съединена с вилата чрез кръгла стая, декорирана през 1789 г. от Андрея Апиани, със стенописи представящи сцени от баснята „Ерос и Психея“. Оранжерията и откритата градина са посещавани предимно през пролетта и ранното лято, когато се провежда международна изложба на рози.

Създаден през 1806 г., паркът към вилата обхваща 800 хектара.

В северната част на парка е пистата за Формула 1, отворена през цялата година. Сред известините състезания, провеждащи се там са Grand Prix на Формула 1, италианския Motorbike Championship, както и световния Superbike Championship.

Транспорт 
До Монца се стига по магистрала A4 Torino-Trieste, както и северната (A52) или източната (A51) част на околовръстния път на Милано.

Градски транспорт 
Монца разполага с 6 градски автобусни линии.

Спорт 
Представителният футболен отбор на града се казва АК Монца.

Личности 
Родени
 Пиерлуиджи Казираги (р. 1969), италиански футболист и треньор

Починали
 Алберто Аскари (1918 – 1955), италиански автомобилен пилот
 Рони Петершон (1944 – 1978), шведски автомобилен пилот

Източници

Външни препратки 
 Официален сайт на Монца